Karen Hækkerup (S), 2011-05-02:
Det er ikke hver dag, der sådan fremsættes forslag i Folketinget, som, hvis man vedtager dem, med et snuptag vil komme til at betyde, at der er en udskrivning på omkring 1 mia. kr.
Det hører da bestemt til sjældenhederne.
Vi kan jo så sige – for at blive i den polemik, der lige var omkring, hvor mange børn der bliver født, og hvad det koster at lave de her blodprøver og lave en analyse – at hvis man sådan skal se det fra regeringens synspunkt, så er der jo det ene lyspunkt ved det, at efter at regeringen har indført brugerbetaling på barnløshed, falder fødselstallet i Danmark.
Så man kunne selvfølgelig spare lidt der.
Jeg skal selvfølgelig på vegne af Socialdemokraterne afvise det her forslag.
Vi går ikke ind for, at der skal være et dna-register for alle nyfødte, og vi går ikke ind for, at udlændinge, der krydser vores grænse, uanset hvordan de kommer hertil, skal aflevere et kindskrab på vejen ind over grænsen.
Jeg synes, det er noget mærkeligt noget, at man på den måde vil have, at vi alle sammen skal være i et dna-register.
Egentlig tror jeg, man kan sige, at der er mange tilgange til det.
Er man bange for at være i et dna-register, eller skal man kun være der, hvis man er mistænkt?
Der er nogle, der ville sige, at hvorfor lave et system, som Erich Honecker ville have været ellevild for at få indført.
Andre vil sige: Hvorfor skal vi ikke bare sige, at så lang tid, man ikke har gjort noget, er man uskyldig, og så er man ikke mistænkt for noget?
Det, jeg synes er vigtigt ved det her, er, at et dna-register jo ikke vil forhindre forbrydelserne i at ske.
Det vil selvfølgelig gøre, at nogle forbrydelser vil være lettere og hurtigere at få opklaret, men forbrydelser ville jo trods alt ske alligevel.
Og så er der det med, at det koster 1 mia. kr.
Det synes jeg er mange penge, og jeg synes ikke, det er særlig liberalt, at man fremsætter forslag om, at vi skal have et samfund, hvor de ved at krydse grænsen også samtidig skal aflevere en dna-prøve for at komme ind i vores land.
Så alt i alt kan jeg bare sige, at Socialdemokraterne ikke støtter forslaget.
Hr. Peter Skaarup nævnte før, at der er en lav opklaringsprocent, og at eksempelvis indbrud ikke særlig tit bliver opklaret.
Det er jeg meget, meget enig med Dansk Folkeparti i er et kæmpeproblem, for de mennesker, der bliver udsat for indbrud, bliver udsat for nogle alvorlige forbrydelser, og de mister en del af den elementære tryghed, der skal være om, at man kan være sikker i sit hjem.
Men når mange af indbruddene ikke bliver opklaret, skyldes det jo eksempelvis, at der ikke findes dna, altså at der ikke efterlades dna.
For findes der dna, så fanger man jo også tit de forbrydere, der er, eftersom det ganske ofte er de samme, der tager rundt og begår rigtig mange indbrud.
Nogle gange, når man så finder et dna, der kan knyttes til en af indbrudstyvene, har man lige pludselig fået løst 16 eller 20 sager.
Så det med, at sagerne ikke bliver opklaret, handler ikke om, at der ikke er dna-prøver, men at der simpelt hen ikke findes dna på de gerningssteder.
Så vil jeg sige om østeuropæiske kriminelle, som hr. Peter Skaarup også nævnte, at det ville være rart, hvis vi kunne tage blodprøver på dem.
Det er jeg da sådan set enig i, men jeg ved ikke, om man forestiller sig, at man skulle lave en kø nede ved grænsen, hvor der stod »Østeuropæiske kriminelle«, og så skal de holde i den bilkø, og så kan de få taget en prøve.
Så det betyder jo altså ikke, at hvis vi afviser det her forslag, er der ikke nogen østeuropæiske kriminelle, der kan fanges.
Det kan de godt, og det gør politiet heldigvis også i stigende grad, når der kommer folk til landet, som kommer hertil for at begå kriminalitet.